После турског пораза код Сиска, Пожешки санџак издвојен је из босанског пашалука (ејалета) и прикључен 1600. Канишком ради појачања будимског фронта. У аустро-турском рату 1593-1606. турски одреди из Босне учествовали су у више бојева у Мађарској, док су им у Славонији хрватски крајишници и хајдуци наносили знатну штету. У том рату папа је повео акцију за крсташки рат против Турака, што је наишло на велики одјек код потлачених народа на Балкану. У делу Херцеговине према Црној Гори избио је 1596. устанак, али су га Турци ускоро угушили, а Млечани су уз помоћ ускока ушли у Клис, који су Турци брзо повратили.